
І. Същност на процеса адаптация
Приоритет на училищното обучение е цялостното разгръщане на личностния потенциал – не само на интелектуално, но също на физическо и на социално ниво.

Социалната адаптация може да се определи като процес на активно приспособяване на индивида към новите условия на социалната среда. В психолого-педагогически аспект този процес се състои в изграждане на хармонични взаимоотношения между ученика и обкръжаващата го училищна среда.

За да премине успешно ученикът от детската градина в училище, от начална в основна степен на училищното образование и по-късно в гимназиален етап от своето обучение, трябва да се приобщи към света на по - големите и да придобие увереност в собствените сили, с което се полагат основите на емоционално и социално съзряване. Затова успешният старт в началото е особено важен. Той започва преди първия учебен ден и понякога продължава до края на първата учебна година.

Училищната адаптация е процес, който цели да подготви детето да отговаря на претенциите на образователната система. Но тя е двустранен процес и също е насочена към това средата да се промени  за да отговори на нуждите и възможностите на детето. Тази сложност, двупосочност и противоречивост на процеса, води до отхвърляне на норми и създаване на нови, до информационен, емоционален и нравствен  обмен. Адаптацията цели приспособяване на детето към училищната система,  но и  на училището към детето. Водещото в този процес е постигане на баланс между изискванията на образователната среда и готовността на детето да им отговори. Чрез адаптацията се постига интерактивност, взаимодействие, приобщаване.
Адаптацията към училищния живот, с неговите правила, отговорности, роли и взаимоотношения, е основна цел на педагозите. Постигането на социална и училищна адаптация е свързано с утвърждаване у ученика на чувство за съпричастност. Добрата социална и училищна адаптация се постига тогава, когато учениците са мотивирани да се включат в средата. По същество тя е процес на психично приспособяване на детето към качествено променени условия на живот и дейност. Ученикът трябва да измени много от досегашните си стереотипи и едновременно да усвои нови, доста по-сложни форми на интелектуална активност и социално поведение, при това в напълно непозната обстановка. От друга страна, има значими индивидуални различия в способностите на учениците да се приспособяват към нови изисквания. Родителите на учениците също имат различна степен на готовност да оказват помощ и подкрепа на детето в учебния процес. Огромно влияние има и личността на учителя, която е сбор от неговите качества както в професионален, така и в чисто човешки план.

Адаптивните възможности на учениците при постъпване в училище поставят изключително важни въпроси пред психолого-педагогическата теория и практика. Животът в училище още от първите дни налага на учениците да изпълняват редица изисквания. Необходимо е да овладеят успешно учебната дейност, да усвоят определени норми на поведение, да се приобщят към колектива и да се приспособят към новите условия на регламентирания учебен режим.

II. Мерки за адаптиране на учениците към училищната среда:

1. Провеждане на встъпителен инструктаж от класните ръководители – запознаване с района на училището, пътната обстановка, особености на сградата, главен и страничен вход, местонахождение на учебните стаи и  кабинети, библиотека, физкултурен салон, компютърни кабинети и др. през І-вата седмица от учебната година;
2. Класните ръководители запознават учениците с Правилника за дейността на училището и Училищния учебен план за етапа на обучение през І-рата седмица от учебната година;
3. Провеждане на родителски срещи, на които присъстват директор, зам.директор, класен ръководител, учител ЦДО в срок до една седмица от началото на учебната година;
4. Въвеждане на модел на партньорство между учители и ученици, като възможност за направляване и коригиране на поведението на учениците за изграждане на ясна и позитивна рамка на поведение, съобразно Правилника за дейността на училището; 
5. Обсъждане на проблеми по време на дискусии, с което да се стимулира всеки ученик да споделя повече;
6. Разширяване на модела на сближаване в общуване, чрез включване и участие в различни училищни общности и дейности в зависимост от интересите и потребностите на отделните ученици;
7. Разработване от страна на педагогическите специалисти на свои модели на интерактивни добри педагогически практики /разработване на различни образователни материали/ с цел активно участие на учениците в учебния процес;
8. Създаване на условия за гъвкаво прилагане, изменяне и адаптиране методите на преподаване от страна на учителите с оглед постигането на по – добри резултати от ученето;

9. Създаване на условия за приобщаване на ученици със СОП;
10. Предприемане на мерки за социализиране на ученици, за които българският език не е майчин;

11. Участие в различни форми на сътрудничество с институции и неправителствени организации;

12. Създаване на правила в училищните общности за решаване на конфликти в дух на сътрудничество с цел постигане на бързи и обосновани резултати посредством използването на стратегии за решаване на конфликти;

13. Изграждане на училищна комисия за превенция на тормоза и насилието и реализиране на дейности за превенция на насилието и тормоза, проблемното поведение и разрешаване на конфликти;

14. Изготвят информация за реализираните мерки в края на всеки срок на учебна година. Изграждане на вътрешна информационна система за разпространяване на информация, свързана с дейността на училището.  

